ধর্মঠাকুর রাজবংশীদের নিজস্ব দেবতা। অন্যান্য পোর্টফোলিও দেবদেবীরা যেমন প্রাসাদের মধ্যে থান করে বসে থাকেন, ধর্মঠাকুর তেমন নন। ধর্মঠাকুর থাকেন খোলা আকাশের তলে। ঠাকুর নিজ থেকেই নাকি বাইরে থাকতে চেয়েছেন। ঠাকুরতলায় দাঁড়ানো রাজবংশীরা আফসোস করে ওঠেন-আমরা চাল তুলি দিতিলাম (দিতে চেয়েছিলাম) কিন্তুক ধর্মঠাকুরের ইতি (এসব) পছন্দ নয়। সে খোয়াব দেখায়লো যে সে আঙ্গা (আমাদের) মতো ফাঁকা আকাশের  তলেই থাকতি চাই (চায়)। গরীবপাড়ার সাধারণ মানুষের দেবতাও যে সাদামাটা মনের হয় এই প্রথম দেখলাম। দেবতা মানুষের কাতারে শামিল হতে নিজেই খোলা আকাশের নিচে বসে থাকেন। আমি আনন্দমনে সাদামাটা দেবতার মুখে চেয়ে থাকি। ধর্মঠাকুরের মুখটা সুখিসুখি । পেটটা খোলা গনেশের মতো বেশখানিক বড়ো এবং ফোলা। হাঁটু বরাবর দুটো ছোট মূর্তি কাঠি দিয়ে দাঁড় করিয়ে দেয়া আছে। ডান পাশেরটার হাতে কৃষ্ণভাবে বাঁশি দেয়া আছে। বিমলরাও ভালো করে তাদের নাম-পরিচয় দিতে পারেন না। জিজ্ঞাসা করলে ইতস্তত করেন, তারপর বলেন-ওরা মনে হয় উয়ার ভক্ত। মানে আজ্ঞাবাহী অনুদাস। সঠিক  করেতো আঙ্গা (আমাদের) কোবার (বলার) কোতা নয়। এবার ডানজনের দিকে আঙুল তুলে জানায় এ হলো যমদূত, আপোনাদের যমন আজরাইল আছে, এও তমন। যমদূতের শরীর পুরোটাই মানুষের মতো এবং পেশীময়। মাথার জায়গায় গরুর মাথা বসানো আর হাতে ত্রিশূল রাখা আছে। সুকুমাররা কার্যকরণ ব্যাখ্যা করেন-ধর্মরাজ বিচার করে যমদূতকে পাপমতো সাঁজা দিতি হুকুম দেয়। ধর্মঠাকুরের জলচৌকির পায়ার সাথে প্রায় শখানেক ইটের টুকরা ঝুলে আছে দেখে ফের সুকুমারকে জিজ্ঞাসা করলাম। বয়োজ্যেষ্ঠ নেপেন রাজবংশী এগিয়ে এসে কিস্তি তোলেন-এতি হলো ভক্তদের কাজ। ম্যালা ভক্ত নিয়ত করি দড়ি  দি ইট বাঁদি একানতি টাঙ্গায় দেয়। কেউতে আবার মান্নত পূরণ হলে ইট টাঙ্গায় দি যায়। ঠাকুরতলার মাটি নিয়ে ওরা গায়ে মাখে। রোগ সারানির নিয়ত করে শরীরে মাখে। মাটি নিতে নিতে গোল করে গর্ত হয়ে গেছে। ভক্তরা মাটি বলে না, শ্রদ্ধাভরে বলে ফুলমাটি। কেউ কেউ ধর্মঠাকুরকেই নিয়ত করে বসে এবং মেলার সময় মনমতো গড়ানো ধর্মঠাকুর এনে এখানে রেখে যায়। সে কারণে মূলথানের পাশে আরো কতকগুলো ধর্মঠাকুরের প্রতিলিপি পাওয়া গেলো। ভক্তের মনোবাসনা মতে নানান পোশাকে এবং আদলের মুখ নিয়ে গড়ে উঠেছে ধর্মঠাকুর।